מוקדם יותר היום אמר ראש הממשלה בנימין נתניהו לכתבים המלווים אותו בביקורו בהונגריה כי ישראל נמצאת בקשר שוטף עם ירדן ועם מדינות ערביות נוספות בנושא הצבת המגנומטרים והשבת השקט להר הבית, ומסביר שלא מדובר בשינוי הסטטוס קוו. "אנחנו מצפים שכולם יתרמו להחזרת השקט", אמר. "צריך להתייחס לעובדות ולאמת - אין כאן שינוי בסטטוס קוו אלא ניסיון למנוע הישנות של תקיפה בנשק ואלימות בהר הבית".



חאתם עבד אל-קאדר, אחראי תיק ירושלים בתנועת פתח, אמר לסוכנות הידיעות הפלסטינית "מען" כי ישראל מנהלת מגעים "אינטנסיביים" עם ירדן ועם ערב הסעודית, במטרה להביא את המשבר בהר הבית לסיומו, לפני יום שישי הקרוב. עבד אל-קאדר, שעל פי דיווחים פלסטיניים נעצר בהמשך הערב על ידי ישראל, הסביר כי המגעים מתנהלים ישירות בין נציגי ישראל לנציגים הירדניים, ובתיווך אמריקני בין ירושלים לריאד.